इनमें जेल में बंद आंग सान सू की पार्टी भी शामिल, अभी म्यांमार में इमरजेंसी लागू
Myanmar Election Commission Junta Dissolves Aung San Suu Kyi's NLD Party म्यांमार में सैन्य सरकार जुंटा ने आंग सान सू की की नेशनल लीग फॉर डेमोक्रेटिक (NLD) पार्टी सहित 40 पार्टियों को भंग कर दिया है। सेना ने बताया कि ये पार्टियां नए चुनावी कानून के तहत रजिस्टर करने में विफल रही हैं।
म्यांमार में सैन्य सरकार जुंटा ने आंग सान सू की की नेशनल लीग फॉर डेमोक्रेटिक (NLD) पार्टी सहित 40 पार्टियों को भंग कर दिया है। सेना ने बताया कि ये पार्टियां नए चुनावी कानून के तहत रजिस्टर करने में विफल रही हैं। मंगलवार रात स्टेट मीडिया म्यावाडी टीवी ने बताया कि देश में 63 पार्टियों ने स्थानीय या राष्ट्रीय स्तर पर रजिस्ट्रेशन करवाया है। वहीं करीब 40 पार्टियों ने डेडलाइन तक चुनाव के लिए साइन-अप नहीं किया, जिसके बाद इन्हें भंग घोषित किया गया।
पार्टियां भंग होने के बाद UN ने म्यांमार में लोकतंत्र बहाल करने की मांग है। संयुक्त राष्ट्र के महासचिव एंटोनियो गुटेरेस के प्रवक्ता स्टीफन दुजारिक ने मंगलवार को आंग सान सू की की रिहाई पर जोर दिया। उन्होंने कहा- हम म्यांमार में लोकतंत्र की वापसी देखना चाहते हैं। हम आंग सान सू की और अन्य लोगों की रिहाई चाहते हैं। हम इस दिशा में काम करना जारी रखेंगे।
जनरल मिन आंग ने की जल्द चुनाव की घोषणा
27 मार्च को मिलिट्री लीडर जनरल मिन आंग हलिंग ने एनुअल परेड में जल्द चुनाव कराने की घोषणा की थी। हालांकि, इस दौरान उन्होंने तारीखों का ऐलान नहीं किया था। हलिंग ने कहा था कि वो देश में विरोधियों पर कार्रवाई में कोई कसर नहीं छोड़ेंगे। उन्होंने इंटरनेशनल कम्युनिटी से देश में लोकतंत्र बहाल करने में समर्थन की मांग की थी। इससे पहले पिछले महीने सेना ने 2 साल के लिए लगी इमरजेंसी को 6 महीने बढ़ाने की घोषणा की थी। साथ ही अगस्त में होने वाले चुनाव को भी स्थगित कर दिया था।
आंग सान की पार्टी बोली- जनता हमारे साथ
आंग सान की पार्टी NLD के वरिष्ठ नेता तुन मिंट ने कहा- पार्टी ऐसे समय में कभी रजिस्टर नहीं करेगी जब हमारे ज्यादातर नेता या तो जेल में हैं क्रांति में शामिल हैं। इससे कोई फर्क नहीं पड़ता की सेना ने हमारी पार्टी को भंग कर दिया है। हमारे पास जनता का समर्थन है और हम अपनी लड़ाई जारी रखेंगे। वहीं सेना द्वारा आतंकवादी घोषित नेशनल यूनिटी गवर्नमेंट (NUG) ने कहा- मिलिट्री को दिखावे के चुनाव कराने का कोई अधिकार नहीं है।
इंटरनेशनल क्राइसिस ग्रुप ने कहा- चुनाव देश के लिए खतरानाक
इंटरनेशनल क्राइसिस ग्रुप के एडवाइजर रिचर्ड होर्से ने कहा- म्यांमार में सैन्य शासन नेशनल इलेक्शन की तैयारी कर रहा है। ये देश के लिए खतरनाक साबित हो सकते हैं। देश की जनता मिलिट्री रूल के चलते गुस्से में है। वो सैन्य शासन को और मजबूत करने के लिए हो रहे चुनाव का विरोध कर रही है। ऐसे में अगर उन पर चुनाव थोपे गए तो ये म्यांमार में अब तक का सबसे खूनी संघर्ष होगा।
2 साल पहले सेना ने किया था तख्तापलट
म्यांमार में सेना ने 1 फरवरी 2021 को तख्तापलट कर दिया था। वहां की लोकप्रिय नेता और स्टेट काउंसलर आंग सान सू की और राष्ट्रपति विन मिंट समेत कई नेताओं को गिरफ्तार कर लिया गया था। इसके बाद मिलिट्री लीडर जनरल मिन आंग हलिंग ने खुद को देश का प्रधानमंत्री घोषित कर दिया था। सेना ने देश में 2 साल के आपातकाल की घोषणा की थी।
चुनाव के बाद से सरकार-सेना में था मतभेद
दरअसल, म्यांमार में नवंबर 2020 में आम चुनाव हुए थे। इनमें आंग सान सू की पार्टी ने दोनों सदनों में 396 सीटें जीती थीं। वहीं विपक्ष की यूनियन सॉलिडैरिटी एंड डेवलपमेंट पार्टी ने दोनों सदनों में मात्र 33 सीटें ही जीतीं। इस पार्टी को सेना का समर्थन हासिल था। नतीजे आने के बाद सेना ने इस पर सवाल खड़े कर दिए। सेना ने चुनाव में सू की की पार्टी पर धांधली करने का आरोप लगाया था। चुनाव नतीजों के बाद से ही सरकार और सेना के बीच मतभेद शुरू हो गया, जिसके बाद सेना ने तख्तापलट कर दिया था।
म्यांमार में तख्तापलट के बाद से सेना ने 2600 लोगों को मारा
BBC की रिपोर्ट के मुताबिक म्यांमार में साल 2021 में हुए तख्तापलट के बाद से सेना 2600 लोगों को मार चुकी है। हालांकि ये सिर्फ ऑफिशियल डेटा है। असली मौतें इससे दस गुना ज्यादा हो सकती हैं। म्यामांर लगातार विरोधियों को फांसी की सजा भी दे रहा है।
म्यांमार के मीडिया पोर्टल द इर्रावाडी के मुताबिक वहां 40 साल बाद पिछले साल जुलाई में मौत की सजा दी गई थी। सरकार ने एक्टिविस्ट को जिम्मी, नेशनल लीग फॉर डेमोक्रेसी के लॉमेकर को फ्यो जेया थॉ समेत दो और लोगों को फांसी पर लटकाया था। एक अनुमान के मुताबिक म्यांमार की सेना ने एक साल में लगभग 100 लोगों को मौत की सजा दी है।
ये खबरें भी पढ़ें...
म्यांमार अपनी जनता को मारने की तैयारी में:हथियार के लिए चीन कच्चा माल और भारत दे रहा डेटोनेटर, UN का दावा
म्यांमार की सेना फिलहाल कहीं कोई जंग नहीं लड़ रही है, फिर भी वहां बड़े स्तर पर हथियारों का प्रोडक्शन किया जा रहा है। UN की एक रिपोर्ट में खुलासा किया गया है कि म्यामांर लोकतंत्र समर्थक अपने ही लोगों को मारने के लिए तेजी से अपने हथियारों का जखीरा बढ़ा रहा है। पूरी खबर पढ़ें...
UNSC में पेश हुआ म्यांमार से जुड़ा पहला प्रस्ताव:आंग सान सू की को छोड़ने की मांग; भारत, रूस और चीन वोटिंग से दूर रहे
यूएन सिक्योरिटी काउंसिल (UNSC) में म्यांमार को लेकर 74 साल में पहली बार कोई प्रस्ताव पेश किया गया। इसमें तुरंत प्रभाव से हिंसा रोकने और आंग सान सू की समेत सभी राजनीतिक कैदियों को छोड़ने की मांग की गई। UNSC में शामिल 15 देशों में से 12 देशों ने इस प्रस्ताव के समर्थन में वोट दिया। वहीं भारत, चीन और रूस वोटिंग में शामिल नहीं हुए। यह प्रस्ताव ब्रिटेन ने पेश किया था। पूरी खबर पढ़ें...